Pastoor op lughawe vasgetrek vir mensehandelVroue buite die Valke se kantoor. Foto: ANA. ŉ Nigeriese pastoor wat daarvan beskuldig word dat hy 30 meisies seksueel misbruik het, het Donderdag wegkruipertjie met die polisie gespeel ná hy by die Port Elizabeth-lughawe geland het waar hy deur die Valke in hegtenis geneem sou word. Hy is in hegtenis geneem op aanklagte van mensehandel. Dié omstrede pastoor bestuur glo kerke in Port Elizabeth, Kaapstad, Johannesburg en die Verenigde Koninkryk. Volgens ŉ ooggetuie het die polisie aanvanklik deur die aankomshekke gehardloop, maar kon hom nie opspoor nie. “Hy is toe in een van die badkamers gekry en in boeie daar uitgelei deur polisiebeamptes,” het die ooggetuie gesê. Die pastoor sal verteenwoordig word deur Alwyn Griebenow, ŉ bekende prokureur in Port Elizabeth. Lt.kol. Robert Netshiunda, woordvoerder van die Valke, het bevestig die polisie het die pastoor daar gaan soek ná hul aanvanklike pogings misluk het. Hy sou homself glo oorgegee het aan die Valke, maar het nie. “Ons het daarvan te hore gekom dat sy vlug vertraag is, maar kon dit nie net so aanvaar nie en het self gaan kyk. Sy vlug was wel betyds,” het Netshiunda gesê. “Die man is inderdaad in die toilette gevind. Hy word tans net van mensehandel aangekla, maar ons kan nog klagtes byvoeg.” ŉ Groep vroue het buite die Valke se kantoor bymekaargekom ter ondersteuning van die 30 vroue wat seksueel misbruik is. Pamella Mabini, woordvoerder vir die groep, het gesê die gevalle van molestering en verkragting het al in 2002 ŉ aanvang geneem. “Van die meisies is bang om vorendag te kom, want hulle word gedreig deur ander lede van daardie kerk,” het Mabini gesê. Hy sal na verwagting Vrydag in die Port Elizabeth-landdroshof verskyn.